Vlada bez podataka o iseljavanju iz CG
Nevladine organizacije sa sjevera, tvrde da je tri i po hiljada građana, zbog nemaštine i nemogućnosti da se zaposle, prešlo granicu u potrazi za boljim životom.
Uzalud su stanovnici sjevera Crne Gore na brojnim masovnim protestima godinama ukazivali na ekonomsko zaostajanje, bolje reći propast ovog dijela Crne Gore. Iako još od dolaska na vlast, prije 26 godina, premijer Đukanović i njegove stranačke kolege obećavaju da će raditi na ravnomjernom regionalnom razvoju i stvaranju novih radnih mjesta, od toga za sada nema ništa. Uprkos činjenici da po prirodnim resurima nadmašuje ostatak države, sjever Crne Gore ubjedljivo je ekonomski njen najzaostaliji dio. Nevladine organizacije trend masovnih migracija sa sjevera Crne Gore već označavaju kao tragediju, jer već nekoliko mjeseci, dva, tri, a sada i više puta nedjeljno, nekoliko punih autobusa i taxi automobila odvozi stanovnike sjevera, pretežno one islamske vjeroispovjesti, u pravcu Zapada. Premijer Đukanović, međutim, nije zabrinut: Za to vrijeme, čak je i članica vladajuće koalicije, Socijaldemokratska partija zatražila od Vlade da se hitno počne baviti masovnim iseljavanjem građana sa sjevera države u zapadnoevropske zemlje i da objavi koje će mjere s tim u vezi preduzeti zatraživši da se ovim problemom prioritetno pozabavi i državni parlament. Iako premijer nije odgovorio da li Vlada ima podatke koliko se ljudi u posljednje vrijeme iselilo sa sjevera, razloga za alarm, poručuje, nema. Njemačka ambasadorka u Podgorici, Gudrun Štajnaker uputila je apel građanima sa sjevera da ne odlaze u njenu zemlju, jer tamo neće dobiti azil. Ona je takođe otkrila da je nekoliko porodica već vraćeno u Crnu Goru. Štajnaker je apelovala i na vladu da to objasni građanima. Prema posljednjem Izvještaju Evropske komisije, po broju tražilaca azila u Zapadnoj Evropi prednjače građani Srbije i Kosova, dok građani Crne Gore nijesu prepoznati kao "problematični migranti." Ako se trend iseljavanja sa sjevera nastavi postojećim intenzitetom, u tu statistiku veoma brzo će ući i Crna Gora.